Roger Valhammer

Roger Valhammer (født 15. mars 1984) er en norsk politiker som representerer Arbeiderpartiet og er bosatt i Bergen. Fra 25. april 2019 til 3. november 2022 var han byrådsleder i Bergen.

Oppvekst/familie 
Valhammer vokste opp i Tysvær kommune utenfor Haugesund. Faren var maler og moren jobbet i butikk. Han flyttet til Bergen for å studere, og bosatte seg der permanent. I Bergen ble han aktiv i Arbeiderpartiets ungdomsorganisasjon AUF, hvor han tok på seg en rekke forskjellige verv. I dag bor han på Nordnes med en datter og samboer.

Utdannelse/karriere 
Valhammer har mastergrad innen sammenlignende politikk fra Universitetet i Bergen. Han var der med i diverse studentorganisasjoner. Han har yrkeserfaring fra blant annet arbeidstakerorganisasjonen Handel og Kontor og som strategisk rådgiver i Sparebanken Vest.

Byrådet
Valhammer ble innvalgt i Bergen bystyre i 2011 og gjenvalgt i 2015 og 2019. I perioden 2017–2019 ledet han Arbeiderpartiet i Bergen. 16. august 2018 ble han utnevnt som byråd for barnehage, skole og idrett i Harald Schjelderups byråd, en post han tidligere hadde vikariert i. Ved kommunestyrevalget i 2019 var Valhammer førstekandidat og byrådslederkandidat for Arbeiderpartiet.

Byrådsleder
Fra 25. april 2019 leder han byrådet Valhammer, et byråd som i starten utgikk av Arbeiderpartiet, Kristelig Folkeparti og Venstre, og styrte videre på den samme politiske plattformen som byrådet Schjelderup. 

29. oktober 2019 gikk også Miljøpartiet De Grønne inn i byrådet Valhammer, som et resultat av forhandlinger etter kommunestyrevalget i 2019. 

Den 24. november 2021 stilte Valhammer kabinettsspørsmål i saken om utbygging av bybanen til Åsane. Byrådet ønsket å bygge bybanen i dagen og over Bryggen, mens opposisjonens forslag gikk ut på å legge bybanen i tunnel – enkelte representanter var sågar imot utvidelsen av bybanen, men valgte likevel å støtte dette forslaget. Valhammer fikk flertall imot seg og varslet byrådets avgang. Den 2. desember 2021 snudde to representanter for Senterpartiet og én fra Rødt og sikret flertall for bybane over Bryggen. Valhammer kunne dermed danne nytt byråd – som var identisk med det gamle, og det tiltrådte 6. desember 2021.

I oktober 2022, annonserte Valhammer at han og byrådet ville gå av som følge av avsløringer av barnevernssaker, hvor flere barn hadde opplevd manglende oppfølgning.

Referanser

Eksterne lenker 
 
 

Byråder i Bergen
Ap-politikere i Hordaland